Ørjaveita

Ørjaveita er en 69 meter lang veit i Midtbyen i Trondheim som går fra Nordre gate i øst til Jomfrugata i vest. Denne veita ble kalt for Sandstredet i middelalderen fram til 1750-tallet, og fikk senere navnet Ørjaveita etter en Ørje eller Ørjar som bodde i gård nummer 1. Mot nord ligger flere tregårder og to murgårder lengst mot øst, mens på veitas sørside ligger baksiden av Byhaven.

Historie
Ørjaveita var i likhet med Taraldsgårdsveita og Tyrkrisveita samt de forsvunne Bondegårdsveita og Skradikveita en del av Sandstretet og middelalderens sti langs fjorden som gikk under navnet Nedre Geilan. Både Ørjaveita og Taraldsgårdsveita ble gjenopprettet i sine gamle traseer etter bybrannen i 1681 og Cicignons reguleringer. Dette var også tilfellet både ved bybrannen i 1708 og bybrannen i 1841, noe som alle skyldtes at Cicignons plan skapte for dype kvartaler som hadde behov for å bli delt opp ytterligere.

Navnet stammer fra 1600-årene og har bakgrunn i mannsnavnet Ørje eller Ørjar. I første halvdel av 1600-tallet var bygården i Ørjaveita 1 og dagens Nordre gate 24 eid av Ørge Persen. I 1660 ble denne gården kalt Ørjegården, hvor hans sønn Anders Ørjesen var eier. Deretter tok broren hans, Ole Ørjesen, over etter han. Etter Oles død, tok igjen hans sønn over, Ørjan Olsen. Navnet gikk igjen over flere generasjoner utover 1700-tallet og dette er mest sannsynlig opprinnelsen til navnet til denne veita. 

På 1700-tallet ble veita i en periode kalt Ebbe Skredders veit etter Ebbe Christensen Walsø fra Åfjord som fikk borgerskap i byen i 1733. Mot slutten av 1700-tallet ble også Byrgerveiten brukt som et alternativt navn.

Bygninger og annet langs Ørjaveita 
 4: Restauranten Fagn, som innehar én stjerne i Michelinguiden

Bildegalleri

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)